**MEMORANDUM o spolupráci pri realizovaní vzdelávacích aktivít**

uzavreté podľa § 51 zákona č. 40/1964 Zb. Občiansky zákonník v  znení neskorších predpisov (ďalej len „**memorandum**“)

medzi nasledovnými stranami:

**Asociácia pre mládež, vedu a techniku** (občianske združenie)

sídlo: Hagarova 4, 83151 Bratislava

štatutárny orgán: Ing. Gabriela Kukolová, riaditeľka

IČO: 00684040

(ďalej ako „**AMAVET**“)

**a**

**Slovenská technická univerzita v Bratislave** (verejnoprávna inštitúcia)

sídlo: Vazovova  5, 812 43 Bratislava

štatutárny orgán: Dr.h.c., prof.h.c., prof. Dr. Ing. Oliver Moravčík, rektor

IČO: 00397 687

DIČ: 2020845255

IČ DPH: SK2020845255

(ďalej ako „**STU**“)

**Článok 1**

**Základné ustanovenia**

Názov spolupráce: **Inovácia poznatkov k prosperite – budovanie a posilňovanie medzisektorovej participácie s dôrazom na rozvoj potenciálu mládeže v oblasti vedy a techniky**

Účel a cieľ spolupráce: Zefektívnenie podmienok a inovácia systematickej práce s mládežou prostredníctvom neformálneho vzdelávania, výskumu a vývoja, v záujme stimulovania potenciálu mládeže v oblasti vedy a techniky. Posilnenie multisektorovej spolupráce a prehĺbenie informovanosti a porozumenia s cieľom zvýšiť povedomie a záujem mládeže o mimoškolské vedecko-technické vzdelávacie aktivity ako budúca konkurenčná výhoda pri uplatnení sa na trhu práce.

Na dosiahnutie cieľa spolupráce: Budovanie a posilňovanie kapacít mimovládnych neziskových organizácií, zlepšenie prístupu mládeže k neformálnemu a formálnemu vzdelávaniu v oblasti vedy a techniky, sieťovanie v rámci medzisektorovej spolupráce, verejné diskusie a informačné aktivity s cieľom posilnenia záujmu mládeže o oblasť vedy a techniky, v záujme ich lepšieho uplatnenia sa na trhu práce a konkurencieschopného rastu SR.

Aktivity spolupráce: Festival vedy a techniky AMAVET, Festival štyroch živlov AMAVET, Junior Internet AMAVET a prípadne ďalšie aktivity AMAVET-u na podporu vzdelávania v oblasti vedy a techniky.

**Článok 2**

**Predmet memoranda**

1. Strany memoranda sa dohodli na uzatvorení tohto memoranda s cieľom upraviť ich vzájomné práva a povinnosti a ostatné podmienky súvisiace s realizáciou cieľa spolupráce.
2. STU bude ponúkať odborné témy pre žiacke projekty a k nim primeranú konzultačnú činnosť, umožní žiakom stredných škôl realizovať pozorovania a merania súvisiace s riešením vedeckých projektov vo vlastných laboratóriách, nominuje členov hodnotiacej komisie regionálnej a celoštátnej prehliadky prác z radov zamestnancov fakúlt a zabezpečí ich účasť, podporí ocenenie najlepších prác na regionálnej a celoštátnej prehliadke.
3. Strany memoranda budú využívať vlastné informačné nástroje (webové sídla, sociálne siete a pod.) na vzájomné zviditeľňovanie spolupráce, aktivít a ich výsledkov.

**Článok 3**

**Práva a povinnosti strán memoranda**

1. AMAVET vykonáva vo vzťahu k tomuto memorandu najmä:
   1. analyzuje potreby cieľovej skupiny žiakov a prináša návrhy na optimálne opatrenia;
   2. vytvára „myšlienkový trust“ v záujme rozvoja formálneho a neformálneho vzdelávania v oblasti vedy a techniky;
   3. hľadá nástroje a modely financovania aktivizácie mládeže v oblasti vedy a techniky;
   4. vyhodnocuje efektívnosť opatrení pre zvýšenie transparentnosti v oblasti verejnej politiky podpory záujmu mládeže o vedu a techniku;
   5. nadväzuje kontakty s relevantnými inštitúciami a inými subjektmi;
   6. realizuje informačné a diskusné aktivity so zainteresovanými subjektmi;
   7. realizuje popularizačné a informačné aktivity;
   8. poskytuje STU informácie potrebné pre výkon spolupráce;
   9. zabezpečí pracovníkov AMAVET-u, ktorí budú spolupracovať s STU pri realizácii konkrétnej úlohy;
2. Podrobnejšie určenie rozsahu spolupráce podľa tohto článku, predovšetkým jej konkrétnu formu, rozsah a určenie konkrétnych údajov, informácií a iných dát, ktoré bude AMAVET potrebovať (ďalej ako „**požadované informácie**“), bude vyplývať z konkrétnej písomnej požiadavky AMAVET-u, adresovanej STU. STU sa zaväzuje požadované informácie poskytnúť a úlohy vykonať v primeranej lehote.
3. V prípade, ak činnosť STU podľa tohto memoranda bude predstavovať aj inú činnosť ako poskytovanie požadovaných informácií, strany memoranda sa osobitne v písomnej forme dohodnú na spôsobe, rozsahu a lehote realizácie takejto činnosti zo strany STU.
4. STU v rámci inej činnosti ako poskytovanie požadovaných informácií vykonáva vo vzťahu k tomuto memorandu najmä:
   1. poskytuje podmienky k participácii zamestnancov a študentov univerzity na aktivitách AMAVET-u, v záujme rozvoja formálneho a neformálneho vzdelávania v oblasti vedy a techniky;
   2. analyzuje možností sprostredkovania spolupráce medzi vedeckými tímami na univerzite a študentami (napríklad vo forme vytvorenia databázy možností spolupráce vo forme poskytnutia prístrojového vybavenia alebo konzultácií);
   3. analyzuje možnosti poskytnutia rôznych foriem podpory pre talentovanú mládež (napríklad vo forme udelenia ceny rektora, cien dekanov alebo iných foriem podpory).
5. Strany memoranda sa zaväzujú poskytovať si vzájomne súčinnosť za účelom plnenia svojich záväzkov, ktoré im z memoranda vyplývajú.

**Článok 4**

**Osobitné ustanovenia**

1. Strany memoranda vyhlasujú, že sú si vedomé skutočnosti, že na základe tohto memoranda, ani v súvislosti s ním, im nevznikajú žiadne vzájomné finančné záväzky.
2. Strany memoranda sa dohodli, že písomná forma, ktorá je preferovanou formou ich vzájomnej komunikácie podľa tohto memoranda, je splnená zaslaním elektronickej správy (e-mailu) druhej strane memoranda na e-mailovú adresu kontaktným osobám.
3. Za účelom zjednodušenia komunikácie a realizácie článku 3 tohto memoranda, si strany memoranda určia kontaktné osoby na operatívnu komunikáciu, a to písomnou formou najneskôr mesiac po nadobudnutí účinnosti tohto memoranda o spolupráci.

**Článok 5**

**Záverečné ustanovenia**

1. Toto memorandum je uzavreté a nadobúda platnosť dňom jeho podpisu oboma stranami memoranda a účinnosť dňom nasledujúcim po dni jeho zverejnenia v Centrálnom registri zmlúv vedenom Úradom vlády SR.
2. Toto memorandum sa uzatvára na dobu neurčitú.
3. Strany memoranda uzatvárajú toto memorandum dobrovoľne, na základe svojej slobodnej vôle, s vedomím si záväzkov, ktoré tým na seba preberajú a vyhlasujú, že sú pripravení ich riadne a včas plniť.
4. Toto memorandum je možné meniť a dopĺňať na základe vzostupne číslovaných dodatkov v písomnej forme, na základe súhlasu oboch strán memoranda.
5. Toto memorandum je vyhotovené v troch rovnopisoch s platnosťou originálu, pričom STU dostane dve vyhotovenia a AMAVET dostane jedno vyhotovenie.

Bratislava, ............................ Bratislava ............................

......................................... .........................................

AMAVET STU